Mosonmagyaróvár Nagytérségi Hulladékgazdálkodási Önkormányzati Társulás Társulási Tanács Elnökétől

1. *sz. napirend*

**ELŐTERJESZTÉS**

**a Társulási Tanács 2025. április 29-i ülésére**

**Tárgy:** Mosonmagyaróvár Nagytérségi Hulladékgazdálkodási Önkormányzati Társulás 2024. évi költségvetésének módosítása 10-12. hónap

**Előterjesztő:** Dr. Árvay István elnök

|  |
| --- |
| Előkészítő szervezeti egység: Mosonmagyaróvári Polgármesteri Hivatal – Pénzügyi Osztály |
| Készítette: Molnárné Nagy Edina - társulás gazdasági vezetője |
| Pénzügyi fedezetet nem igényel. |
| Törvényességi szempontból kifogást nem emelek, beterjesztésre alkalmas. |
| Fehérné dr. Bodó Mariann címzetes főjegyző |

A napirendet **nyilvános ülésen** javasolt tárgyalni, a határozat elfogadásához **minősített** többség szükséges.

**Tisztelt Tanács!**

Mosonmagyaróvár Nagytérségi Hulladékgazdálkodási Önkormányzati Társulás Tanácsa a Társulás 2024. évi költségvetését a 2/2024. (II.20.) tanácsi határozatával fogadta el.

Az államháztartásról szóló 2011. évi CXCV. törvény (továbbiakban Áht.), az államháztartás működési rendjéről szóló 368/2011. (XII. 31.) Kormányrendelet, és a 2/2024. (II.20.) tanácsi határozat előírásai szerint a költségvetési előirányzatok változásairól a tanács tagjait tájékoztatni kell.

Az Áht. 34. § (4) alapján az előirányzat-módosítás, előirányzat-átcsoportosítás átvezetéseként – az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-i hatállyal módosítja a költségvetési rendeletét. A költségvetési beszámoló elkészítésének napja a 4/2013 (I.11.) Kormányrendelet 32. § (1) bekezdése szerint a költségvetési évet követő év február 28-a.

Az Áht., valamint a költségvetési határozatunk is előírja, hogy az előirányzat módosításokról és átcsoportosításokról a Tanács tagjait tájékoztatni szükséges. Előterjesztésünkben a 2024. október 1-jétől 2024. december 31-ig terjedő időszakban a Társulási Tanács által elfogadott előirányzat módosítások költségvetési határozaton történő átvezetését mutatjuk be.

Tisztelt Tanács, kérjük az előterjesztés megtárgyalását, és a 10-12. havi előirányzat módosítások elfogadását!

**Tisztelt Tanács!**

A határozati javaslathoz csatolt táblázatban a Társulás 2024. évi költségvetésének eredeti előirányzatát, valamint a december 31-ig jelzett társulási tanácsi döntések szerinti előirányzat módosításokat mutatjuk be.

Az 10-12. hónapokra vonatkozóan a következő előirányzat módosítások költségvetési határozaton történő átvezetésének elfogadását kérjük:

* **Személyi juttatások és járulékok** esetében előirányzat módosításra nem volt szükség a hivatkozott időszakban, *a teljesítés személyi juttatások rovatain 8.311.823 Ft, járulékok rovatán 1.080.675 Ft.*
* **Dologi kiadások** estében az utolsó negyedév során nem történt módosítás. *A teljesítés a dologi kiadások esetén 177.291.062 Ft.*
* **Tartalék**: A 2024. november 14-ei tanácsülés döntései értelmében fedezetet biztosítottunk személygépjármű vásárlás céljára 10.084.000 Ft értékben, valamint a közbeszerzési eljárásban beszerzendő hulladékgyűjtő és -szállító járművek beszerzése érdekében a rendelkezésre álló forrást 50.292.000 Ft-tal egészítettük ki a kapott ajánlatok alapján. Így a tartalékról mindösszesen 60.376.000 Ft-ot csoportosítottunk át az egyéb tárgyi eszközök beszerzése rovat javára. *A tartalék év végi előirányzata: 288.259.244 Ft.*
* **A beruházások előirányzata** 60.376.000 Ft-tal növekedett a novemberi társulási tanácsi döntések értelmében, melyből 10.084.000 Ft személygépjármű vásárlás céljára, 50.292.000 Ft pedig a közbeszerzés tárgyát képező hulladékgyűjtő és -szállító járművek pótfedezete tárgyában az egyéb tárgyi eszközök beszerzése rovatra került átcsoportosításra. *December 31-i állapot szerint 38.525.075 Ft teljesítést realizáltunk e rovaton.*
* **Az egyéb felhalmozási célú kiadások** rovata az eredeti előirányzathoz képest nem változott, *a teljesítés 2024. december 31-én 144*.*540.000 Ft.*

A fenti előirányzat módosítások a Társulás költségvetési főösszegét nem módosítják.

Kérjük a Tisztelt Tanácsot, hogy a 2024. évi 10-12. havi előirányzat módosítások költségvetési határozaton történő átvezetését elfogadni szíveskedjék.

Mosonmagyaróvár, 2025. április 07.

 Dr. Árvay István s.k.,

elnök

**Határozati javaslat:**

**…/2025. (IV.29.) TT. határozat**

Mosonmagyaróvár Nagytérségi Hulladékgazdálkodási Önkormányzati Társulás Társulási Tanácsa az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**Mosonmagyaróvár Nagytérségi Hulladékgazdálkodási Önkormányzati Társulás Társulási Tanácsa a Társulás 2024. évi módosított költségvetését az alábbiak szerint fogadja el:**

1. A határozat hatálya a Társulási Tanácsra terjed ki.
2. A Társulási Tanács a Társulás módosított költségvetésének címrendjét 2024. évre e határozat *7. sz. mellékletben* foglaltak szerint állapítja meg.
3. **A költségvetés módosított fő-összegének megállapítása**
	1. A Társulási Tanács a Társulás 2024. évi módosított költségvetésének
4. kiadási főösszegét: 1.412.737.030 Ft-ban, azaz egymilliárd-négyszáztizenkettőmillió-hétszázharminchétezer-harminc forintban,

ebből kötelező feladat 1.243.919.786 Ft, azaz egymilliárd-kettőszáznegyvenhárommillió-kilencszáztizenkilencezer-hétszáznyolcvanhat forint,

ebből önként vállalt feladat 168.817.244 Ft, azaz egyszázhatvannyolcmillió-nyolcszáztizenhétezer-kettőszáznegyvennégy forint,

1. bevételi főösszegét: 1.146.042.719 Ft-ban, azaz egymilliárd-egyszáznegyvenhatmillió-negyvenkettőezer-hétszáztizenkilenc forintban,

ebből kötelező feladat 977.225.475 Ft, azaz kilencszázhetvenhétmillió-kettőszázhuszonötezer-négyszázhetvenöt forint,

ebből önként vállalt feladat 168.817.244 Ft, azaz egyszázhatvannyolcmillió-nyolcszáztizenhétezer-kettőszáznegyvennégy forint,

1. a hiány összegét: 266.694.311 Ft-ban, azaz kettőszázhatvanhatmillió-hatszázkilencvennégyezer-háromszáztizenegy forintban állapítja meg.
	1. A Társulás összevont költségvetési mérlegét a Tanács e határozat *1. sz. melléklete* szerint hagyja jóvá.
2. **A költségvetés mérlegei és kimutatásai**

5.1. A Társulás költségvetésében a felhalmozási és működési oldal egyensúlyát az *2. sz. melléklet* szerint hagyja jóvá.

5.2. A Társulás működési bevételeit jogcímenként, rovatonként a *3. sz. melléklet* szerint hagyja jóvá.

5.3. A Társulás felhalmozási bevételeit jogcímenként, rovatonként a *4. sz. melléklet* szerint hagyja jóvá.

5.4. A Társulás működési kiadásait jogcímenként, rovatonként a *5. sz. melléklet* szerint hagyja jóvá.

5.5. A Társulás felhalmozási kiadásait jogcímenként, rovatonként a *6. sz. mellélet* szerint hagyja jóvá.

Felelős: Dr. Árvay István elnök

Határidő: azonnal